Il-lejla t-tajba. Illum, il-mexxejja ddiskutew il-ġestjoni tal-kriżi tal-migrazzjoni. L-elementi kollha ta' strateġija jinsabu hemm, iżda għad jonqos riżultati f'dak li jikkonċerna l-hotspots, ir-rilokazzjoni, ir-risistemazzjoni u r-ritorni. Fuq kollox, aħna qed nonqsu milli nipproteġu l-fruntieri esterni tagħna. Huwa għalhekk li l-mexxejja ddeċidew li jħaffu fir-rigward ta' dawn il-kwistjonijiet kollha. Fil-fehma tiegħi, l-iktar diskussjoni importanti llum kienet dik dwar il-fruntieri esterni tal-UE. Mhux biss għax jien ili nitkellem favur il-kontroll tal-fruntieri esterni sa mill-bidu nett ta' din il-kriżi, iżda wkoll għax mingħajr dan, ser infallu bħala komunità politika. U b'dan qiegħed infisser konsegwenzi potenzjalment aktar serji miż-żarmar ta' Schengen. Illejla, aħna nistgħu nkunu ftit aktar ottimisti, għaliex il-mexxejja kollha qablu li jipproteġu Schengen. F'dan il-kuntest, aħna qbilna li neżaminaw rapidament il-proposta tal-Kummissjoni Ewropea dwar it-tisħiħ tal-fruntieri esterni tal-UE, inkluża l-idea ta' Gwardja Ewropea tal-Fruntieri. Il-ministri għandhom jadottaw il-pożizzjoni tagħhom sa Lulju, iżda l-aċċettazzjoni ġenerali tal-mexxejja tfisser li fil-futur l-Ewropa mhux ser tibqa' vulnerabbli minħabba li l-Fruntiera ta' Schengen mhix protetta biżżejjed. Illejla rċevejt ukoll aħbar tajba mill-Frontex dwar ftehim mal-Greċja rigward l-iskjerament ta' Tim ta' Intervent Rapidu fil-Fruntieri saħansitra f'Diċembru. Din hija għal darb'oħra indikazzjoni li aħna bdejna mexjin fid-direzzjoni t-tajba f'dak li jikkonċerna l-protezzjoni tal-fruntieri esterni. Dwar ir-Renju Unit, kellna diskussjoni sostantiva u kostruttiva waqt l-ikla ta' filgħaxija. Jiena ma ridtx ninstema' drammatiku wisq qabel il-laqgħa iżda nemmen tassew li llejla kienet mument ta' suċċess jew falliment. Il-Prim Ministru Cameron spjega fid-dettall il-pożizzjoni tiegħu, b'mod partikolari rigward il-benefiċċji u l-moviment liberu. Huwa spjega t-talba tiegħu għal mudell ibbażat fuq erba' snin u tenna li kien lest għal soluzzjonijiet alternattivi biss jekk dawn ikunu jistgħu jilħqu l-istess objettiv. Il-mexxejja esprimew it-tħassib tagħhom, iżda wrew ukoll ir-rieda tagħhom li jinstabu kompromessi. Abbażi ta' dan id-dibattitu pożittiv, aħna qbilna li naħdmu flimkien biex insibu soluzzjonijiet f'kull wieħed mill-erba' oqsma msemmija mill-Prim Ministru Cameron. Għadu ġej xogħol iebes fuq l-oqsma kollha. L-ewwel nett, aħna ser naħdmu mill-qrib mar-Renju Unit u l-Kummissjoni. U bi tħejjija għall-Kunsill Ewropew ta' Frar, jien ser inressaq test konkret lill-mexxejja kollha. Il-Kunsill Ewropew ser jerġa' jiltaqa' għada fl-10 biex jiddiskuti t-tisħiħ tal-Unjoni Ekonomika u Monetarja u l-Unjoni tal-Enerġija, kif ukoll il-ġlieda kontra t-terroriżmu. Grazzi Ara l-paġna tal-laqgħa